Na svim autocestama u Srbiji počelo je kažnjavanje vozača na osnovi mjerenja prosječne brzine na svim dionicama autocesta, a prometna policija do 14 sati na šest velikih naplatnih postaja već je kaznila oko 70 vozača koji su prekoračili dozvoljenu brzinu od 120 km/h - pa makar i za jedan kilometar na sat, piše B92.

- Ne postoji način da mi ne primijenimo važeće propise koji dozvoljavaju maksimalnu brzinu od 120 km/h, tako da ne postoji ta tolerancija - rekao je direktor policije Vladimir Rebić novinarima i istaknuo kako je ponosan što Srbija jedina u okruženju ima ovakav sustav.

Svi koji zarade kaznu, mogu ju platiti na postajama, a da se pritom ne isključuju s autoceste kako bi otišli u banku ili mjenjačnicu.

Onima koje policija ne kazni na licu mjesta na glavnim naplatnim rampama, stizat će kazne na kuće adrese, odnosno vlasnicima vozila.

S druge strane, strance će prometna policija zaustavljati odmah na naplatnoj rampi, a oni će morati platiti kaznu kod najbližeg suca za prekršaje.

Na pitanje kako će sistem funkcionirati kada tokom ljetne sezone kroz Srbiju bude prolazio velik broj stranaca, Rebić je istaknuo da će u suradnji s Putevima Srbije obavijestiti ambasade zemalja čiji građani najviše koriste autoceste kako bi ih upozorili na mjerenje srednje brzine, a na rampama će na njihovim jezicima - turskom, njemačkom, engleskom i drugim biti istaknuto da se mjeri prosječna brzina.

Vrijeme za prolazak



Vozači neće moći lako, eventualnim zaustavljanjem na sredini dionice - na odmorištu ili benzinskoj postaji - izbjeći kažnjavanje, jer će i broj presretača na svim dionicama srpskih autocesta biti povećan.



Tako, na primjer, na dionici Subotica-Niš, dugoj 423 kilometra, dozvoljeno vrijeme prolaska je tri sata i 31 minut, dok se od Beograda do Niša ne smije stići brže od jednog sata i 58 minuta.



Minimalno vrijeme potrebno da se ne prekorači prosječnih 120 kilometar na sat od Beograda do Subotice je sat i 34 minuta, a na relaciji Beograd-Šid - 54 minuta.



Od Horgoša do Preševa, na dionici dugoj 537 kilometara, ne može se brže od četiri sata i 16 minuta, a od naplatne rampe Vrčin do naplatne rampe Preševo minimalno vrijeme prolaska u dozvoljenim okvirima iznosi - tri sata.

Kolike su kazne?



Za vožnju brzinom od 120 do 140 kilometara na sat slijedi im novčana kazna u visini od 3000 dinara (oko 190 kuna), dok će za vožnju brzinom od 141 kilometra do 150 kilometara na sat morati da plate kaznu od 5000 dinara (315 kuna).



Sa 10.000 dinara (630 kuna) bit će kažnjeni oni koji voze brzinom od 151 do 160 kilometara na sati, a kazna od 10.000 do 20.000 dinara (1260 kn) predviđena je za vožnju brzinom od 161 do 180 kilometara na sat, plus tri negativna boda i mjesec do 12 mjeseci bez vozačke dozvole.



Za 'divljanje' autocestama brzinom od 181 do 200 kilometara na sat kazna iznosi od 20.000 do 40.000 dinara, uz dan do 30 dana zatvora, šest negativnih bodova i tri mjeseca do 12 mjeseci bez dozvole.



Od 100.000 do 120.000 dinara (oko 7500 kuna) morat izdvojiti na ime kazne oni koji voze od 201 do 220 kilometara na sat, a slijedi im i od 15 do 60 dana zatvora, ali i 14 negativnih bodova i osam do 12 mjeseci bez dozvole.



Na kraju, za vožnju bržu od 221 kilometar na sat novčane kazne nema, ali je predviđena zatvorska kazna u trajanju od 30 do 60 dana, uz 15 negativnih bodova i oduzimanje dozvole na period od devet do 12 mjeseci.